FI Euroopan unionin virallinen lehti C 202/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 202/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”TEKOVSKÝ SALÁMOVÝ SYR”

EY-N:o: SK-PGI-0005-0693-14.04.2008

SMM ( X ) SAN ( )

1. Nimi:

”Tekovský salámový syr”

2. Jäsenvaltio tai kolmas maa:

Slovakia

3. Maataloustuotteen tai elintarvikkeen kuvaus:

3.1 Tuotelaji (ks. liite II):

Luokka 1.3 – Juustot

3.2 Kuvaus 1 kohdassa nimetystä tuotteesta:

Tekovský salámový syr on täysirasvainen, kypsytetty ja puolikova juusto, joka voi olla myös savustettu. Se on sylinterinmuotoinen, pituudeltaan 30–32 cm ja halkaisijaltaan 9–9,5 cm. Se valmistetaan juoksettamalla pastöroidusta maidosta. Saatu juustomassa pannaan perinteisiin sylinterinmuotoisiin muotteihin. Puristamisen jälkeen juustot poistetaan muoteista, käsitellään ja tarkastetaan manuaalisesti. Mahdollinen savustus tehdään suolauksen ja kuivauksen jälkeen.

Juuston aistinvaraiset ominaisuudet johtuvat tuotteen makkaramaisesta sylinterinmuodosta. Tästä juusto on saanut nimensä ”salámový syr” (makkaranmuotoinen juusto). Juusto on koostumukseltaan pehmeää ja elastista. Leikkauspinnalla ei ole lainkaan reikiä tai siinä on vain pieniä reikiä. Juusto saa hieman happaman makunsa suhteellisen lyhyen kypsytysajan kuluessa.

Tekovský salámový syr -juusto myydään elintarvikemuovipakkauksessa. Yksittäisten pakattujen tuotteiden paino vaihtelee hieman.

Ominaisuudet

Väri : kermaisen kellertävä tai savustetussa juustossa kullankeltaiseen vivahtava Rakenne : pehmeä ja elastinen, leikkauspinnalla ei lainkaan reikiä tai vain pieniä reikiä Tuoksu ja maku : hapan, maitomainen, kevyen aromaattinen, kevyen suolainen; savustetussa juustossa savunmakuinen Koostumus : kuiva-ainepitoisuus : 53,5–58,5 % kuiva-aineen rasvapitoisuus : 43,0–47,5 % suolapitoisuus : enintään 2,5 % Mikrobiologiset ominaisuudet : Tekovský salámový syr -juusto valmistetaan pastöroidusta maidosta, johon lisätään puhtaita Lactococcus-suvun ja tapauksen mukaan Streptococcus-suvun maitohappobakteereita.

3.3 Raaka-aineet (ainoastaan jalostetut tuotteet):

Tekovský salámový syr -juusto valmistetaan pastöroidusta maidosta, johon lisätään maitohappobakteereita. Maidontuottajat seuraavat säännöllisesti maidon laatua. Ne pitävät kirjaa seuraavista tekijöistä: estoaineet, lämpötila, happamuus, rasvapitoisuus, ominaispaino ja rasvaton kuiva-aine.

Mikro-organismien kokonaismäärä ja somaattisten solujen määrä määritetään hyväksytyissä laboratorioissa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotteen laatu ei ole riippuvainen raakamaidon alkuperästä.

Kaikki valmistusvaiheet tapahtuvat yksilöidyllä maantieteellisellä alueella; ratkaiseva vaihe on neljäs vaihe.

Valmistusprosessi

Ensimmäinen vaihe : Raaka lehmänmaito pastöroidaan 73–79 °C:ssa. Toinen vaihe : Juustomassan juoksettamisessa, leikkaamisessa ja valuttamisessa sekä juustorakeiden käsittelyssä käytetään normaaleja puolikovan juuston tuotantomenetelmiä. Kolmas vaihe : Juustomassan ja heran sekoitus kaadetaan muotteihin. Juustoa puristetaan noin 80 minuutin ajan, kunnes sen koostumus on oikeanlainen. Neljäs vaihe : Juuston laadun ja muodon kontrolloimiseksi parhaalla mahdollisella tavalla seuraavat puristettujen juustojen käsittelyt tehdään manuaalisesti: a) muotissa olevien juustojen leikkaus ja irrottaminen; b) juustojen poistaminen muotista ja juustopötkön päiden epäsäännöllisyyksien tasoittaminen; c) käsiteltyjen ja tarkastettujen juustojen siirto lavoille suolausta varten. Viides vaihe Suolaus : Juustoja suolataan 24 tunnin ajan seuraavanlaisessa nesteessä: suolapitoisuus 16–18 °Be NaCl, pH-arvo 4,6–5,3, lämpötila 12–18 °C. Kuudes vaihe : Juustojen kuivaaminen noin 13 °C:ssa noin 24 tunnin ajan. Seitsemäs vaihe : Juustojen savustaminen. Juustoja kylmäsavustetaan sahanpuruilla noin 30–35 °C:n lämpötilassa kiertoilmalla toimivassa savustusuunissa, kunnes juustot ovat saaneet kullankeltaisen värin. Kahdeksas vaihe : Kypsytys: Juustoja kypsytetään lavoilla vähintään kahden viikon ajan tilassa, jonka lämpötila on 8–12 °C:n ja suhteellinen kosteus enintään 90 %. Yhdeksäs vaihe : Pakkaaminen: Juustot pakataan elintarvikemuoviin, jossa on värillinen etiketti. Etiketissä on maininta ”Tekovský salámový syr” ja savustetuissa juustoissa maininta ”Tekovský salámový syr údený”.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Valmistaja, joka valmistaa Tekovský salámový syr -juustoa tämän eritelmän mukaisesti, voi tuotteen merkinnöissä, mainonnassa ja markkinoinnissa käyttää nimitystä ”Tekovský salámový syr”.

Tuotteeseen kiinnitetyssä etiketissä on mainittava:

— näkyvästi tuotteen nimi ”Tekovský salámový syr”,

— ilmaisu ”suojattu maantieteellinen merkintä” tai lyhenne ”SMM” ja vastaava Euroopan yhteisön tunnus.

4. Maantieteellisen alueen tarkka rajaus:

Tekov on historiallisen provinssin nimi. Nykyään alue sijaitsee Nitran ja Banská Bystrican hallinnollisten alueiden rajalla.

Tekovský salámový syr -juuston valmistusalue Tekov sijaitsee Lounais-Slovakian hedelmällisillä tasangoilla Jur nad Hronomin, Dolná Sečin ja Žemliaren kuntien ja pohjoisessa olevien Štiavnican kukkuloiden välissä. Lännessä valmistusaluetta rajaavat Uhlískán ja Demandicen sekä Jabloňovcen ja Krškanyn kuntien väliset kunnat.

Tekovin tasankoalueella ei ole paljon teollisuutta, mutta siellä tuotetaan paljon maitoa. Maidosta alettiin aikoinaan valmistaa juustoa, joka sai nimen ”Tekovský salámový syr” alueen mukaan. Juuston valmistus kehittyi merkittävästi toisen maailmansodan jälkeen; se antoi työtä naisille ja piti yllä alueen elinkeinoelämää. Tähän elintarvikkeeseen liitetään edelleen ilmaisu ”Tekov” sekä kaupallisessa kielenkäytössä että arkikielessä. Vaikka alueen nimenä se on epävirallinen, sitä käytetään hyvin yleisesti ja se on hyvin tunnettu.

5. Yhteys maantieteelliseen alueeseen:

5.1 Maantieteellisen alueen erityisyys:

Tekovin alue on pääasiassa tasankoa, jonka pohjoislaidalla on kukkuloita. Alue tunnetaan paitsi viinitarhoistaan myös naudankasvatuksesta, ja se onkin yksi Slovakian laajimmista juuston valmistukseen tarkoitetun maidon tuotantoalueista.

Maitoa alettiin alueella jalostaa juustoksi vuonna 1905, jolloin Bátovceen perustettiin Slovakian ensimmäinen maito-osuuskunta.

Makkaranmuotoisen puolikovan juuston valmistus alkoi kuitenkin vasta vuonna 1949 Tekovské Lužanyn meijerissä. Meijerin sulkemisen jälkeen valmistus siirtyi Šahyyn ja sieltä Leviceen, jossa toiminta jatkuu edelleen. Tekovský salámový syr -juuston valmistus on aina tapahtunut tällä maantieteellisellä alueella ja on riippuvainen tuottajien ainutlaatuisista erityistaidoista. Tuotteen valmistusmenetelmä, muoto ja laatu ovat säilyneet aiempien sukupolvien eteenpäin siirtämien taitojen, kokemuksen ja osaamisen ansiosta.

5.2 Tuotteen erityisyys:

Tekovský salámový syr -juusto on erityinen muista juustoista poikkeavan muotonsa vuoksi. Tietyt valmistusmenetelmät (juustomassan valmistus ja puristus) ovat normaaleja puolikovan juuston tuotantomenetelmiä, mutta myöhemmät vaiheet edellyttävät valmistajalta erityisiä taitoja. Lämmin juusto pudotetaan puristuksen jälkeen muotista kämmenelle varovasti, niin ettei sen muoto muutu. Sen jälkeen juuston ulkonäkö tarkastetaan visuaalisesti, ja siitä poistetaan käsin mahdolliset puristuksen aikana syntyneet epäsäännöllisyydet tasaisen sylinterinmuodon varmistamiseksi. Tämän jälkeen juusto lasketaan käsistä huolellisesti suolauslavalle.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen merkinnän ”Tekovský salámový syr” rekisteröintihakemuksen perustana on juuston erikoinen makkaramainen muoto (johon sen nimikin viittaa), mutta lisäksi myös juuston laatu ja maine.

Tekovin alue sijaitsee valtaosin Lounais-Slovakian tasangoilla. Alueella tuotetaan paljon lehmänmaitoa, josta suuri osa käytetään nykyisellään puolikovan Tekovský salámový syr -juuston valmistukseen.

”Tämän makkaranmuotoisen juuston kehitti Dobrá Nivan meijerin ja juustolan omistaja Jozef Soc yhdessä juustomestareiden Rudo Pudelkan ja Štefan Slančíkin kanssa. Puiset muotit ja makkaranmuotoisen juuston valmistuksessa käytettävät pyökkipuiset sylinterit valmistettiin vaunuseppä Štefan Ľuptákin pajassa. Puristimet ja metalliset työvälineet taas valmistettiin Jozef Socin juustolan naapurissa sijainneen lukkoseppä Karol Mozoľan pajassa. Makkaranmuotoinen juusto näki päivänvalon vuonna 1921.” (Ján Keresteš, Ján Selecký et al. – Mliekarstvo a syrárstvo na strednom Slovensku (Maito- ja juustoteollisuus Keski-Slovakiassa), 2003, s. 87.)

Dobrá Nivan meijeri ja juustola tuhoutuivat täysin toisessa maailmansodassa, eikä niitä koskaan kunnostettu. Sen jälkeen kun Tšekkoslovakian yksityisyritykset ja maito-osuuskunnat sosialisoitiin vuonna 1948, jokainen näin muodostettu valtionyritys ryhtyi valmistamaan tiettyä tuotevalikoimaa. Makkaranmuotoisen juuston tuotanto siirrettiin Tekovské Lužanyyn.

Hospodárske noviny -lehti kirjoitti 23. kesäkuuta 2008 slovakialaisia tuotteita esitelleessä artikkelissa, että makkaranmuotoisen puolikovan juuston valmistus alkoi Tekovské Lužanyn meijerissä toisen maailmansodan jälkeen, vuonna 1949.

Arkistolähteiden mukaan Tekovský salámový syr -juustoa tuotettiin aluksi, vuosina 1949–1953, Tekovské Lužanyn meijerissä ja sen jälkeen lähistöllä sijainneessa Šahyn meijerissä vuoteen 1996 saakka. Kun Šahyn meijeri lopetti toimintansa, tuotantoa jatkoi Levicessä sijaitseva Levické mliekarne -meijeri, joka alkoi valmistaa Tekovský salámový syr -juustoa kahdessa muodossa, savustettuna ja savustamattomana. Tuotantopaikan vaihtuminen ei heikentänyt tuotteen laatua. Tästä on osoituksena sille vuonna 1996 myönnetty kansallinen parhaan maitotuotteen palkinto.

Tuotteen valmistus maantieteellisellä alueella on jatkunut keskeytyksettä. Kaikki kolme meijeriä – Tekovské Lužany, Šahy ja Levice – sijaitsevat Tekovin muodostavalla rajatulla maantieteellisellä alueella. Nykyisellään juuston tuotanto keskittyy Levické mliekarne -meijeriin Levicessä.

On merkittävää, että Tekovský salámový syr -juuston perinteinen valmistusmenetelmä on säilynyt näihin päiviin saakka lähes muuttumattomana siitä huolimatta, että sen tuotantopaikka ja -tilat ovat vaihtuneet useasti. Myös Tekovský salámový syr -juuston laatu on säilynyt ennallaan, mistä todistavat kansallisissa maitotuotekilpailuissa vuosina 2003 ja 2006 juustojen luokassa saadut palkinnot.

Tekovin alue tuottaa edelleen eniten ja ensiluokkaisinta maitoa koko Slovakiassa. Valmistajat vaalivat tuotteidensa korkeaa laatua. Tekovský salámový syr -juuston maineesta ja perinteikkäästä luonteesta on paljon mainintoja lehdistössä.

Nitrianske noviny -lehti kirjoitti 21. toukokuuta 2007: ”Kuluttajat tuntevat tämän juuston paitsi Slovakiassa myös Tšekissä ja jopa Brysselissä […] tämän herkullisen juuston ansiosta Slovakia ja Tekovin alue tunnetaan ulkomailla.”

Tekovský salámový syr -juustolla on erinomainen maine Slovakian lisäksi myös ulkomailla, ja siitä ovat osoituksena monet sen saamat arvostetut palkinnot. Juusto on ollut esillä tärkeissä alueellisissa ja kansallisissa tapahtumissa (maailman juustopäivä ja Pohronské dni -päivät), IMFM:n kansainvälisissä maitoalan tapahtumissa vuonna 2006 sekä monilla kansallisilla ja kansainvälisillä messuilla (Poznań, Moskova, Lontoo).

”Juuston omalaatuisuus johtuu sen valmistustavan muuttumattomuudesta. Se valmistetaan käsin Levické mliekarne -meijerin tuotantoperinteitä noudattaen”, kirjoitti Nitrianske noviny -lehti 21. toukokuuta 2007.

Tekovský salámový syr -juuston omintakeisuus johtuu sen juustolle epätavallisesta muodosta ja perinteisestä valmistusmenetelmästä, joka vaatii käsityötä ja tarkkuutta juuston muodon vaalimiseksi.

Eritelmän julkaisuviite:

(asetuksen (EY) N:o 510/2006 5 artiklan 7 kohta)

http://www.upv.sk/pdf/speciftekov_ek2.pdf

(1) EUVL L 93, 31.3.2006, s. 12.